ยูเครน อพยพปชช. “มาริอูโพล” หลังรัสเซียโจมตีอาซอฟสตัล
ยูเครน อพยพปชช. "มาริอูโพล" หลังรัสเซียยิงโจมตีโรงงานผลิตเหล็กอาซอฟสตัลเมื่อคืน โดยแผนการอพยพได้รับการยืนยันแล้วจากคณะกรรมการกาชาดระหว่างประเทศ (ICRC) โดยจะดำเนินการร่วมกับองค์การสหประชาชาติ (UN)
ยูเครน อพยพปชช. "มาริอูโพล" หลังรัสเซียยิงโจมตีโรงงานผลิตเหล็กอาซอฟสตัลเมื่อคืน โดยแผนการอพยพได้รับการยืนยันแล้วจากคณะกรรมการกาชาดระหว่างประเทศ (ICRC) โดยจะดำเนินการร่วมกับองค์การสหประชาชาติ (UN)
2 พ.ค. 2565

ผู้สื่อข่าวรายงานอ้างอิง สภาเมืองมาริอูโพลของยูเครน เปิดเผยว่า การอพยพพลเรือนออกจากเมืองมาริอูโพลได้หยุดลงชั่วคราว โดยจะเริ่มอีกครั้งเวลา 8.00 น. ของวันจันทร์ (2 พ.ค.) ตามเวลาท้องถิ่น เนื่องจากเหตุผลด้านความปลอดภัย
โดยความเคลื่อนไหวดังกล่าวเกิดขึ้นหลังจากที่ประธานาธิบดีโวโลดิเมียร์ เซเลนสกี ผู้นำยูเครน ประกาศว่า กำลังดำเนินการอพยพพลเรือนออกจากโรงงานผลิตเหล็กอาซอฟสตัลในเมืองดังกล่าว โดยปธน.เซเลนสกี กล่าวแป็นครั้งแรกเมื่อวานนี้ (1 พ.ค.) ว่า เส้นทางระเบียงมนุษยธรรมสำหรับอพยพพลเรือนออกจากโรงงานแห่งนี้ได้เริ่มดำเนินการแล้ว โดยอพยพคนไปแล้วกว่า 100 คน
อย่างไรก็ดี ทหารยูเครนนายหนึ่งในเมืองมาริอูโพลเปิดเผยกับสถานีโทรทัศน์ท้องถิ่นว่า การอพยพต้องหยุดชะงักลง เนื่องจากมีการยิงโจมตีเกิดขึ้นอีกครั้งที่โรงงานเมื่อคืนวันอาทิตย์
“ทหารรัสเซียเริ่มยิงใส่โรงงานอาซอฟสตัลอีกครั้งหลังจากการอพยพพลเรือนบางส่วนเสร็จสิ้นลง” นายเดนิส ชเลกา ผู้บังคับกองพันที่ 12 แห่งกองกำลังพิทักษ์ชาติแห่งยูเครนกล่าว โดยระบุว่า รัสเซียใช้อาวุธทุกชนิดในการโจมตี
ด้านสำนักข่าวซีเอ็นเอ็นรายงานว่า ยังไม่เป็นที่แน่ชัดว่า การยิงโจมตีครั้งใหม่จะกระทบแผนขั้นต่อไปในการอพยพพลเรือนออกจากโรงงานเหล็กหรือไม่
อนึ่งแผนการอพยพได้รับการยืนยันแล้วจากคณะกรรมการกาชาดระหว่างประเทศ (ICRC) โดยจะดำเนินการร่วมกับองค์การสหประชาชาติ (UN)